ŽENEVA. Ukončila tak niekoľko rokov trvajúce špekulácie o tom, že plánuje expanziu a peniaze sa bude snažiť získať práve cez vstup na burzu.
K prvotnému úpisu akcií (IPO) by malo dôjsť na budúci mesiac, pričom akcie uvedie firma na dvoch burzách, v Londýne (hlavný) a Hongkongu. Od predaja si sľubuje získať asi 9 až 11 miliárd USD (6,25 až 7,64 miliardy eur), čo by bol jeden z najväčších IPO za posledné roky.
Z akcií uvedených na burze v Londýne plánuje získať zhruba 8,8 miliardy USD, zatiaľ čo IPO v Hongkongu by jej mohol vyniesť do 2,2 miliardy USD. Trhová hodnota firmy, ktorá sa tak takmer po 40 rokoch existencie otvorí regulačným úradom, dosahuje 60 miliárd USD, čo znamená, že už v prvý deň obchodovania sa dostane do hlavného britského akciového indexu FTSE 100.
Prvotný úpis akcií Glencore je mimoriadne dobrou správou pre trhy, keďže firma vstupuje na burzu v čase vysokého dopytu po komoditách. Glencore, ktorá je prezývaná aj ako "najväčšia spoločnosť, o ktorej ste nikdy nepočuli", kontroluje veľký podiel na svetovom trhu s uhlím, meďou, kukuricou, ale aj ďalšími komoditami. Zamestnáva zhruba 55.000 ľudí v 40 krajinách. Minulý rok dosiahla tržby v hodnote 145 miliárd USD a zisk 3,8 miliardy USD, čo oproti roku 2009 znamenalo v prípade tržieb rast o 36 % a v prípade zisku o 41 %.
Ak všetko dopadne podľa plánu, IPO Glencore bude 3. najväčším v Európe po IPO Deutsche Telekomu a talianskej energetickej firmy Enel. Podľa analytikov bude navyše bonanzou aj pre finančných poradcov, ktorí by na ňom mohli zarobiť približne 400 miliónov USD.
Informovali o tom agentúry Reuters a AP.